《下建溪诸滩》
清代·张远

无诸拓闽疆，山川贾馀霸。乱石斗雷霆，终古不可罢。

轻航一鸟疾，砰湃千转下。前舟欻然没，初见各惊诧。

须臾出白浪，回旋去如射。生命寄柁师，与石争一罅。

在险魂屡飞，过后舌频咋。造物产湖海，至此穷变化。

若匪众盘涡，闽溪高可泻。仙霞插霄汉，天险此其亚。

所有纵横徒，一丸每频借。吾闻天下雄，以德不以诈。

闽中如井底，未足供叱咤。安得常治平，弦歌出桑柘。

作者简介：（1650—1724，一作1648—1717）清福建侯官人，字超然，号无闷道人。以滨海多难，政苛如虎，流亡道路，后侨寓江苏常熟。康熙三十八年举人，官云南禄丰知县，卒于滇中。诗文均为当时名流所激赏。有《无闷堂诗文集》。